AfriForum, metro praat buite hof oor tariewe | Netwerk24
Deur Christiaan du Plessis 09 Julie 2019 16:24
Hoof van plaaslike regering van AfriForum, Morné Mostert. Foto: Deaan Vivier
AfriForum het Dinsdag besluit om eers buite die hof verdere gesprekke met die Tshwane-metro oor sy omstrede kragtariefverhogings te voer.
Die verhogings is op 1 Julie na bewering sonder die nasionale energiereguleerder (Nersa) se goedkeuring in werking gestel.
Hoewel die 13%-styging in die koste van krag binne Nersa se riglyn val, wil die DA-beheerde metro ook 'n maandelikse heffing van R56 op voorafbetaalde elektrisiteit laat geld.
AfriForum het Dinsdag 'n dringende aansoek aan die hooggeregshof in Pretoria gebring in 'n poging om die nuwe kragtariewe te keer.
Verteenwoordigers van die Tshwane-metro en AfriForum het egter buite die hof ooreengekom om gesprekke te voer.
Morné Mostert, AfriForum se hoof van plaaslike regering, sê hulle het besluit om vir eers terug te staan, hoofsaaklik omdat die metro klaarblyklik nou bereid is om oop kaarte oor die kwessie te speel.
Daar is ook ooreengekom dat inwoners hul geld sal terugkry as daar bepaal word die kosteheffings was onwettig.
Nog 'n rede wat Mostert voorgehou het vir AfriForum se besluit om nie met die saak voort te gaan nie, is dat Nersa op 11 Julie 'n openbare sitting oor die kwessie beplan.
As AfriForum nie tevrede is met hoe die metro die kwessie hanteer nie, sal hy weer die hof nader, sê Mostert.
Die Raad handel ingevolge die bepalings van die Municipal Finance Management Act met spesifieke verwysing na artikel 17 Hoofstuk 4 Municipal Budgets en artikel 43 wat die verantwoordelikhede van n "organ of state" NERSA in hierdie geval, uitspel. Vorige riglyne uitgereik deur Nationale Tesourie in soortgelyke omstandighede is ook in aggeneem.